ბუნების ისტორიის მუზეუმი, ლონდონი
ლონდონის ბუნების ისტორიის მუზეუმი (ინგლ. Natural History Museum) — ლონდონში მდებარე მუზეუმი, სადაც წარმოდგენილია ბუნების ისტორიის სხვადასხვა სეგმენტის ნიმუშების ფართო სპექტრი. მუზეუმში არის დაახლოებით 80 მილიონი ექსპონატი ხუთი ძირითადი კოლექციის შიგნით: ბოტანიკა, ენტომოლოგია, მინერალოგია, პალეონტოლოგია და ზოოლოგია. მუზეუმი არის კვლევის ცენტრი, რომელიც სპეციალიზირებულია ტაქსონომიაში, იდენტიფიკაციასა და კონსერვაციაში. დაწესებულების ასაკის გათვალისწინებით, ბევრ კოლექციას აქვს დიდი ისტორიული და სამეცნიერო ღირებულება, როგორიცაა ჩარლზ დარვინის მიერ შეგროვებული ნიმუშები. მუზეუმი განსაკუთრებით ცნობილია თავისი დინოზავრის ჩონჩხების გამოფენით და არქიტექტურით - ზოგჯერ უწოდებენ ბუნების საკათედრო ტაძარს. ბუნების ისტორიის მუზეუმის ბიბლიოთეკა მოიცავს წიგნების, ჟურნალების, ხელნაწერებისა და ნამუშევრების ვრცელ კოლექციებს, რომლებიც დაკავშირებულია სამეცნიერო განყოფილებების მუშაობასა და კვლევასთან. მუზეუმი აღიარებულია, როგორც მსოფლიოში ბუნების ისტორიისა და შესაბამისი სფეროების კვლევის უმნიშვნელოვანესი ცენტრი. მიუხედავად იმისა, რომ საყოველთაოდ მოიხსენიება, როგორც ბუნების ისტორიის მუზეუმი, იგი ოფიციალურად იყო ცნობილი როგორც ბრიტანეთის მუზეუმი (ბუნების ისტორია) 1992 წლამდე, მიუხედავად 1963 წელს თავად ბრიტანეთის მუზეუმიდან კანონიერი განცალკევებისა. გაერთიანებული სამეფოს სხვა საჯაროდ დაფინანსებული ეროვნული მუზეუმების მსგავსად, ბუნების ისტორიის მუზეუმში შესვლა უფასოა. მუზეუმს აფინანსებს ციფრული, კულტურის, მედიისა და სპორტის დეპარტამენტი. მას ასევე აფინანსებს კათრინი, კემბრიჯის ჰერცოგინია. მუზეუმში დაახლოებით 850 თანამშრომელია.